Diari Oficial de la Generalitat Valenciana


Sumari del DOGV 8581, del 01-07-2019 (2019/6539)

RESOLUCIÓ de 25 de juny de 2019, del president del Consell Rector de la Corporació Valenciana de Mitjans de Comunicació, per la qual es dona publicitat a l'acord pel qual s'aprova el Reglament orgànic i de funcionament del Consell d'Informatius.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2019/06/25/(1)**

### Versions

 28/06/2023 - Actualitat  10/08/2021 - 27/06/2023  Text inicial: 02/07/2019 - 09/08/2021 

### Dades del document

Número de DOGV
:   8581

Data del DOGV
:   01-07-2019

Secció del DOGV
:   I. DISPOSICIONS GENERALS

Número del document
:   2019/6539


Data del document
:   25-06-2019

Organisme emissor
:   Corporació Valenciana de Mitjans de Comunicació

Tipus de document
:   Resolució

Anàlisi jurídica

 Descriptors 

:   * Corporació Valenciana de Mitjans de Comunicació
    * reglament intern
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 28.06.2023 -**

**Resolució de 25 de juny de 2019, del president del Consell Rector de la Corporació Valenciana de Mitjans de Comunicació, per la qual es dona publicitat a l'acord pel qual s'aprova el Reglament orgànic i de funcionament del Consell d'Informatius.**

 

[**(DOGV núm. 8581 de 01.07.2019)**](https://dogv.gva.es/datos/2019/07/01/pdf/2019_6539.pdf)

 

 

**ÍNDEX**

 

**Preàmbul**

**Capítol I. Definició, funcions i composició**

**Capítol II. Procediment d****’elecci****ó**

**Capítol III. Estatut de les persones membres**

**Capítol IV. Organització i funcionament**

**Capítol V. Estructura de la Redacció d****’À Punt**

**Capítol VI. Principis deontològics**

**Capítol VII. Drets i deures del col·lectiu de professionals**

**Capítol VIII. Reforma del reglament**

**Disposició addicional**

**Disposició transitòria**

**Disposició final**

**Annex. Cens de persones electores i elegibles**

 

 

PREÀMBUL

 

Els mitjans que integren l’espai públic de comunicació valencià es regulen en la Llei 6/2016, de 15 de juliol, del servei públic de radiodifusió i televisió d’àmbit autonòmic, amb titularitat de la Generalitat. En l’article 27 es fixen els principis bàsics de l’activitat informativa. La llei disposa que en la funció informativa de la Corporació Valenciana de Mitjans de Comunicació hauran de tindre’s en compte, molt especialment, els drets previstos en l’article 20 de la Constitució Espanyola i la resta de drets fonamentals recollits en la Constitució i en l’Estatut d’Autonomia de la Comunitat Valenciana. Per a fer-ho, s’han d’atendre els principis següents:

a) Actuar amb independència i transparència absolutes, sense que puga rebre instruccions, directrius o qualsevol tipus d’indicació imperativa del Consell de la Generalitat, ni de grups polítics, econòmics, socials o d’altres institucions o entitats.

b) La programació i els programes informatius inclouran totes les opcions i les opinions presents en la societat valenciana perquè la ciutadania valore i interprete els fets correctament. Els punts de vista que s’hi inclouran estaran delimitats per la representació institucional, social o econòmica dels testimonis i per l’interés informatiu, i es garantirà l’accés a les minories o grups socials en perill d’exclusió.

c) Les informacions mostraran els fets amb equanimitat, n’aclariran les causes i explicaran els possibles efectes dels esdeveniments; seran extremadament precises amb la realitat dels fets, els quals han de ser contrastats a través de més d’una font, i permanentment actualitzats. Les opinions han d’estar clarament identificades i diferenciades del relat dels fets.

d) El respecte del dret de les persones a l’honor, la intimitat personal i familiar, a la pròpia imatge i a la protecció de la joventut i de la infància ha de ser un eix fonamental de l’activitat informativa.

e) Els errors que s’hi detecten han de ser corregits, i s’ha d’assenyalar amb claredat, tant l’omissió o l’error com la correcció.

Perquè el col·lectiu de professionals de la informació de la Corporació Valenciana de Mitjans de Comunicació (CVMC) i de la Societat Anònima de Mitjans de Comunicació (SAMC) puguen atendre els principis bàsics esmentats en la llei, es dota d’un consell d’informatius, que ha de salvaguardar la Redacció de possibles pressions externes i internes.

El Reglament orgànic i de funcionament del Consell d’Informatius és una norma de caràcter intern que s’ha de complir obligatòriament. La Direcció i la Redacció han de dirimir les possibles discrepàncies en el marc d’aquest reglament, sense perjuí del dret a acudir als tribunals de justícia.

D’acord amb l’article 25.3 de la Llei 6/2016, de 15 de juliol, el reglament orgànic aprovat pel Consell Rector establirà les normes d’organització i funcionament del Consell d’Informatius que es fixen, d’acord amb els professionals de la informació de la Corporació i els de les seues societats, o dels d’aquelles a través de les quals presten serveis informatius, i contindran, almenys, les previsions següents:

a) La forma amb què es determinarà el conjunt de professionals que intervenen en el procés d’elaboració dels continguts informatius que presten els serveis, directament o indirecta, a l’ens públic i a les societats a l’efecte de constituir el Consell d’Informatius.

b) El marc normatiu i el procediment de reforma.

c) Les funcions, les competències i la composició del Consell d’Informatius.

d) Una relació de deures, obligacions i drets del conjunt de professionals que intervenen en el procés d’elaboració dels continguts informatius de la Corporació i de les societats que en depenen.

e) Una relació dels principis deontològics que ha de seguir el conjunt de professionals que intervenen en el procés d’elaboració dels continguts informatius i els directius i responsables de la Corporació i les societats que en depenen.

f) La regulació dels drets de llibertat d’expressió, d’informació, de creació, la clàusula de consciència i el secret professional.

g) La participació en els processos de rectificació i de control intern, i defensa de la independència professional.

h) La protecció dels drets laborals per les valoracions emeses al si del Consell d’Informatius en el compliment de les funcions que aquesta llei els atribueix.

L’article 10.3 de l’esmentada llei disposa que l’organització i el funcionament del Consell d’Informatius s’establiran en la mateixa llei i en un reglament orgànic elaborat pel Consell Rector, i l’article 16.3.u reitera l’atribució de competència al Consell Rector per a aprovar-ne el reglament.

A proposta del Consell Rector, el procediment per a elaborar el reglament s’ha fet extensiu als treballadors i treballadores d’Informatius. En unes eleccions obertes, han elegit tres representants que han participat en la comissió de redacció.

Per tot això, d’acord amb el que determina la disposició addicional primera de la Llei 6/2016, de 15 de juliol, del servei públic de radiodifusió i televisió d’àmbit autonòmic, de titularitat de la Generalitat, i d’acord amb el Consell Jurídic Consultiu, el Consell Rector de la Corporació Valenciana de Mitjans de Comunicació ha aprovat, en la sessió celebrada a Alacant el dia 19 de juny de 2019, el Reglament orgànic i de funcionament del Consell d’Informatius següent:

 

**Índex** **▲**

 

CAPÍTOL I  
 Definició, funcions i composició

 

**Article 1. El Consell d****’Informatius**

Tal com estableix l’article 25 de la Llei 6/2016, el Consell d’Informatius és l’òrgan intern de la Corporació Valenciana de Mitjans de Comunicació (CVMC) en què participa el conjunt de professionals que intervenen en el procés d’elaboració de continguts informatius, per a vetlar per la independència, l’objectivitat i la veracitat de les informacions difoses.

 

**Article 2. Funcions**

1. D’acord amb l’article 25 de la Llei 6/2016, són funcions del Consell d’Informatius:

a) Vetlar per la independència dels professionals de la informació davant de la direcció de cada societat, davant de les administracions públiques en general i davant de qualssevol altres organitzacions públiques o privades.

b) Promoure la independència editorial de la Corporació i les societats que en depenguen, d’acord amb el que preveu la legislació general audiovisual i aquesta llei en allò que es refereix a les funcions que té de servei públic.

c) Informar, amb caràcter previ a la difusió, sobre la línia editorial, i també participar en l’elaboració dels llibres d’estil.

d) Informar amb caràcter periòdic sobre la programació informativa difosa.

e) Informar amb caràcter vinculant de les propostes de nomenament dels directors o directores dels Serveis Informatius. En cas de ser negatiu, l’informe haurà de motivar-se i, si es rebutgen tres propostes consecutives, el Consell Rector, a la vista de la motivació, podrà decidir sobre el caràcter vinculant de l’informe o autoritzar-ne el nomenament.

2. També correspon al Consell d’Informatius:

a) Vetlar pel compliment del present reglament i dels principis establits en la Llei 6/2016, de 15 de juliol, de la Generalitat, del servei públic de radiodifusió i televisió d’àmbit autonòmic, de titularitat de la Generalitat, i en el Llibre d’estil de la CVMC.

b) Assessorar el personal de la Redacció sobre els drets professionals i les obligacions que els corresponen.

c) Representar el col·lectiu de professionals de la informació de la Societat Anònima de Mitjans de Comunicació (SAMC) en les qüestions recollides en aquest reglament.

d) Actuar com a instància de comunicació i diàleg entre la Direcció i els professionals de la informació en tot el que afecta aquest reglament.

e) Participar en la comissió de seguiment del Llibre d’estil de la CVMC.

f) Participar en l’elaboració de codis de bones pràctiques o d’altres que afecten el personal que forma la Redacció.

3. Queden excloses d’aquest reglament les relacions de qualsevol altra naturalesa que es produïsquen entre els professionals i la CVMC o l’SAMC i, en particular, les de caràcter sindical i laboral.

 

**Article 3. Composició******[1]****

1. El Consell d’Informatius està format per sis treballadors i treballadores, amb una distribució per gènere, com a màxim, d’un 3/3 atenent les normes de paritat.

2. El Consell d’Informatius ha de tindre sempre un mínim de quatre representants, en cas que es produïsca alguna baixa per dimissió o qualsevol altra circumstància.

3. Si en qualsevol moment es produeixen més de dues vacants, després de cobrir-se els llocs amb les persones suplents, del total de sis membres, es convocaran automàticament noves eleccions per a renovar totalment la composició del Consell d’Informatius.

 

**Article 4. Persones electores i elegibles**

1. Per a poder ser persona electora i elegible com a membre del Consell d’Informatius caldrà tindre adscripció a la Redacció d’Informatius i desenvolupar habitualment la tasca en qualsevol dels centres de treball de la CVMC o l’SAMC.

2. A l’efecte d’aquest reglament, la Redacció està formada pels treballadors i treballadores adscrits al Departament d’Informatius, que fan funcions de redacció, de comunicació en les xarxes, de producció, de postproducció, de realització, de grafisme, d’assessorament lingüístic i d’estil, d’assessorament musical, de documentació, d’operadors i operadores d’equips i de captació d’imatges i so per a ser reproduïdes en programes informatius i d’esports. ****[2]****

3. Tot el col·lectiu ha de tindre una antiguitat igual o superior a sis mesos. En concret, integren la Redacció, i els censos de persones electores i elegibles, les categories laborals incloses en l’annex d’aquest reglament.

 

**Article 5. Causes d****’inelegibilitat i incompatibilitat**

1. No són elegibles les persones que ostenten la Direcció d’Informatius, les subdireccions, els caps de Redacció, els caps de servei, la coordinació d’àrea, editors i editores ni els i les caps de les delegacions. Tampoc ho seran aquells membres de la Redacció en situació d’excedència.

2. És incompatible ser membre, simultàniament, del Consell d’Informatius i dels comités d’empresa de la CVMC o de l’SAMC.

3. Les causes d’inelegibilitat ho seran també d’incompatibilitat.

 

**Índex** **▲**

 

CAPÍTOL II  
 Procediment d’elecció

 

**Article 6. Junta electoral**

1. El mateix dia que es publique el cens definitiu de persones electores i elegibles es constituirà una junta electoral de tres membres, per sorteig, en què es garantisca la presència equilibrada de dones i homes.

2. La junta electoral, amb la consulta prèvia al Consell d’Informatius ixent i a la Direcció General, podrà dictar normes complementàries sobre el procés electoral, tot respectant les regles i criteris establits en aquest reglament.

3. Les persones que són membres de la junta electoral faran les funcions de la mesa electoral i seran les últimes a votar; són també les encarregades de fer l’escrutini.

 

**Article 7. Procediment d****’elecci****ó**

1. Les eleccions per al Consell d’Informatius les convocarà el Consell d’Informatius mateix, amb una antelació mínima de sis setmanes i una notificació prèvia a la Direcció General de l’SAMC, que informarà el Consell Rector en el termini màxim d’una setmana.

2. Tres dies després d’aquesta notificació, el cens electoral s’exposarà públicament per a poder consultar-lo i verificar-lo durant almenys una setmana. Durant aquest període es podran fer reclamacions sobre possibles errades o rectificació de dades, que haurà de resoldre per escrit la Direcció General en un termini màxim de tres dies.

3. El cens electoral definitiu quedarà enllestit almenys vint dies abans de cada elecció.

4. Les candidatures perquè una persona siga elegida es presentaran individualment per escrit al Departament de Recursos Humans, que ho comunicarà a la junta electoral, amb una antelació mínima de vint dies abans del dia de la votació.

5. La junta electoral publicarà totes les candidatures presentades quinze dies abans de la data de votacions.

 

**Article 8. Forma de votació**

1. L’elecció de membres del Consell d’Informatius es farà amb una votació lliure i secreta mitjançant eines electròniques. En cas de no ser possible, s’habilitaran urnes on es considere necessari. En aquest cas, s’establirà un procés de votació per correu per a les persones absents el dia de les eleccions, així com les adscrites a les diverses delegacions de treball de la CVMC i l’SAMC.

2. El vot no és delegable.

 

**Article 9. Candidatures**

1. Es faran dues llistes, una de periodistes, de persones expertes en xarxes i ENG, i una altra d’altres categories professionals. S’han d’elegir fins a quatre persones membres de la llista de periodistes, d’experts en xarxes i ENG, i dues persones membres de la llista d’altres categories. ****[3]****

2. Les candidatures per a l’elecció del Consell d’Informatius seran individuals, i, per a ser vàlides, en la votació s’han de marcar, com a màxim, tants membres com llocs s’hagen de cobrir.

 

**Article 10. Proclamació provisional de persones electes******[4]****

1. Per a garantir una representació paritària es proclamaran membres del Consell d’Informatius aquelles persones que tinguen més vots alternativament, segons el gènere, començant per la persona més votada. La proclamació segons el gènere es farà en cadascuna de les llistes per tal d’evitar la infrarepresentació d’alguna d’elles. Es consideraran suplents les següents sis persones més votades. ****[5]****

2. De la llista d’altres categories no podran ser proclamades membres del Consell d’Informatius persones pertanyents a la mateixa categoria, excepte que només hi haja dues persones candidates.

3. En cas d’empat entre persones del mateix gènere o pertanyents a la mateixa categoria de la llista d’altres categories, resultarà proclamada la persona amb més antiguitat en la CVMC i en l’SAMC. Si es manté l’empat, aquest es resoldrà per sorteig.

4. L’escrutini serà públic.

 

**Article 11. Reclamacions i proclamació definitiva de les persones electes******[6]****

1. Es podran presentar reclamacions contra la proclamació de persones electes durant els dos dies següents a la publicació dels resultats, davant de la junta electoral, que resoldrà aquestes reclamacions dins dels tres dies següents i proclamarà de forma definitiva les persones electes.

2. En cas de no presentar-se reclamacions contra l’elecció, la junta electoral proclamarà de forma definitiva les persones candidates electes el tercer dia després de la publicació dels resultats.

 

**Índex** **▲**

 

CAPÍTOL III  
 Estatut de les persones membres

 

**Article 12. Estatut de les persones electes**

1. El mandat de les persones electes serà de dos anys.

2. Les persones membres del Consell d’Informatius no podran formar-ne part més de dos mandats consecutius.

3. Qualsevol de les persones membres del Consell d’Informatius podrà ser revocada per acord de la majoria de vots d’una assemblea de més de la meitat del cens de les persones amb dret de vot. La convocatòria de l’assemblea haurà de fer-la, almenys, el 10 % del cens. En tot cas, les persones membres perdran tal condició al cap de dos anys d’elegir-les.

4. La Direcció General de l’SAMC reconeixerà les garanties i els drets del Consell d’Informatius perquè puga exercir les funcions encomanades i li facilitarà l’espai, el temps i els mitjans tècnics.

5. Les persones que integren el Consell d’Informatius no podran ser sancionades en l’exercici de les funcions pròpies d’aquest òrgan, ni durant l’any següent a l’expiració del seu mandat, excepte si aquesta expiració es produeix per revocació i sense perjuí del que estableix la legislació laboral per a l’acomiadament disciplinari.

 

**Índex** **▲**

 

CAPÍTOL IV  
 Organització i funcionament

 

**Article 13. Organització**

El Consell d’Informatius pot triar una persona que faça de portaveu i una altra que s’encarregue de la Secretaria. Aquests càrrecs seran ocupats per torns, d’acord amb la periodicitat que establisca el Consell mateix. La Presidència l’ostentarà la persona més votada, i la Vicepresidència, la segona persona més votada de les de gènere diferent de qui ocupe la Presidència.

 

**Article 14. Funcionament**

1. El Consell d’Informatius es reunirà amb la freqüència que determinen els seus integrants, preferentment una vegada al mes.

2. Per a la constitució vàlida de les sessions hauran d’estar-hi presents almenys qui n’ostente la Presidència i, a més, dos dels seus membres. Les decisions es prendran per majoria.

3. El Consell d’Informatius enviarà semestralment un informe al Consell Rector. El Consell d’Informatius podrà adreçar-se al Consell Rector quan ho considere oportú.

4. El Consell d’Informatius farà un Informe anual que permeta identificar les dificultats i problemes sorgits al llarg de l’any, que es lliurarà al Consell de l’Audiovisual de la Comunitat Valenciana i es farà públic en el web de la CVMC.

 

**Article 15. Reunions amb la Direcció d****’Informatius**

1. La Direcció d’Informatius d’À Punt Mèdia convocarà, almenys una vegada cada mes, una reunió amb el Consell d’Informatius, en què traslladarà les consultes, les iniciatives i els conflictes que s’hagen pogut suscitar en la Redacció sobre qüestions estrictament professionals.

2. En cas d’urgència motivada, el Consell d’Informatius podrà sol·licitar una reunió amb la Direcció d’Informatius.

3. En aquestes reunions també podran participar, segons els temes que s’hagen de tractar, les persones responsables de les subdireccions, els caps de la Redacció i els caps de servei, a petició de qualsevol de les parts.

 

**Article 16. Assemblees de la Redacció**

1. Qui ostente la Presidència del Consell d’Informatius convocarà i presidirà les assemblees de la Redacció, llevat de les de caràcter sindical, mitjançant l’acord previ amb la Direcció d’Informatius. La Presidència es podrà delegar en un dels seus membres. Hi haurà, almenys, una assemblea semestral. El Consell i la Direcció d’Informatius acordaran les mesures oportunes per a evitar que les assemblees alteren la marxa normal de les tasques de la Redacció. Els membres de les diverses delegacions que no puguen assistir a qualsevol assemblea podran participar-hi a través de videoconferència o delegar el vot per escrit. Una mateixa persona només podrà tindre delegats al seu nom un màxim de dos vots.

2. Quan més de la meitat d’una assemblea de, com a mínim, el 30 % de la Redacció d’À Punt Mèdia considere que una decisió o un contingut del tractament informatiu vulnera algun dels principis establits en aquest reglament, podrà expressar la seua opinió discrepant a través de les diverses plataformes informatives d’À Punt (web, ràdio i televisió), en el termini màxim de set dies. Juntament amb l’opinió, el Consell d’Informatius farà arribar a la Direcció d’Informatius una còpia de l’acta de l’assemblea en què constarà la relació de persones assistents i el resultat de la votació.

 

**Article 17. Participació en la ratificació de llocs directius**

1. Abans que la Direcció General faça el nomenament de les persones per a les subdireccions i direccions de servei, de redacció, d’edició, de coordinació d’àrea i de les delegacions, farà arribar la proposta de nomenament al Consell d’Informatius.

2. Quan el Consell d’Informatius ho considere necessari, adreçarà un informe de justificació a la Direcció General i es farà una consulta electrònica de tot el cens de la Redacció per a ratificar la continuïtat de les persones que siguen responsables de les subdireccions i caps de redacció que es considere. Si els dos terços de la Redacció s’oposaren a la ratificació, s’adreçarà un escrit raonat a la Direcció General, que n’analitzarà el resultat i obrirà un diàleg amb el Consell de Redacció per a proposar solucions.

 

**Índex** **▲**

 

CAPÍTOL V  
 Estructura de la Redacció d’À Punt

 

**Article 18. Direcció d****’Informatius**

1. La Direcció d’Informatius l’ha d’ostentar un o una professional de prestigi, amb experiència acreditada de més de cinc anys en els mitjans de comunicació.

2. El Consell d’Informatius convocarà a votar l’assemblea de la Redacció perquè es pronuncie sobre la proposta de nomenament i després elaborarà l’informe de ratificació o no ratificació, d’acord amb el que exposa l’article 25.3 de la Llei 6/2016, i que té caràcter vinculant.

3. El director o la directora dels Serveis Informatius dirigeix, organitza i coordina el treball de la Redacció, en col·laboració amb les subdireccions, els caps de redacció, responsable d’imatge, responsable de web i xarxes socials, responsables d’edició, coordinació d’àrea i caps de delegacions.

4. La Direcció d’Informatius i la resta de responsables editorials es comprometen amb els principis que recull aquest reglament.

5. La Direcció d’Informatius té l’obligació de defensar la independència del col·lectiu de professionals de qualsevol ingerència interna o externa, i ha de facilitar el dret de rectificació quan una notícia no siga veraç.

6. Les persones responsables dels informatius tenen la facultat de modificar o corregir-ne els continguts per tal de fer complir el present reglament, la Llei 6/2016 i el Llibre d’estil de la CVMC. Si els canvis són significatius, les persones que tenen l’autoria de la informació tenen el dret de no signar-les.

 

**Article 19. Altres càrrecs dins de la Redacció**

La selecció de la resta de càrrecs dins de la Redacció es farà mitjançant un procediment amb convocatòria pública, en el qual es respectaran els principis d’igualtat, mèrit i capacitat.

 

**Índex** **▲**

 

CAPÍTOL VI  
 Principis deontològics

 

**Article 20. Principis deontològics**

El conjunt de professionals que intervenen en el procés d’elaboració dels continguts informatius, els directius i responsables de la Corporació i la societat que en depén han de tindre en compte els principis deontològics següents:

1. Actuar amb independència i transparència absolutes, sense que puga rebre instruccions, directrius o qualsevol classe d’indicació imperativa del Consell de la Generalitat, ni de grups polítics, econòmics, socials o altres institucions o entitats.

2. Els programes informatius inclouran totes les opcions i les opinions presents en la societat valenciana perquè la ciutadania les valore i les interprete correctament. Els punts de vista estaran delimitats per la representació institucional, social o econòmica dels testimonis i per l’interés informatiu, i es garantirà l’accés a les minories o grups socials en perill d’exclusió.

3. Les informacions mostraran els fets amb equanimitat, n’aclariran les causes i explicaran els possibles efectes dels esdeveniments; seran extremadament precises amb la realitat dels fets, que hauran de ser contrastats a través de més d’una font, i estaran permanentment actualitzats. Les opinions estaran clarament identificades i diferenciades del relat fàctic. El respecte al dret de les persones a l’honor, a la intimitat personal i familiar i a la pròpia imatge, i a la protecció de la joventut i de la infància serà un eix fonamental de l’activitat informativa.

4. Els errors que s’hi detecten es corregiran, assenyalant amb claredat tant l’omissió o l’error com la correcció.

 

**Índex** **▲**

 

CAPÍTOL VII  
 Drets i deures del col·lectiu de professionals

 

**Article 21. Drets del col·lectiu de professionals******[7]****

El col·lectiu de professionals de la CVMC i de l’SAMC té els drets següents: 1. Clàusula de consciència Segons la Constitució Espanyola (article 20.1.d i la Llei orgànica 2/1997, la clàusula de consciència permet al col·lectiu de professionals dels mitjans de comunicació negar-se a participar en l’elaboració o la difusió d’aquelles informacions que, segons el seu criteri, atempten contra els principis ètics i deontològics de la professió o contra la seua consciència professional. També es pot recórrer a la clàusula de consciència si el mitjà canvia radicalment de línia editorial o si l’empresa trasllada el treballador o la treballadora a un altre departament, la línia informativa del qual siga contrària als seus principis. En aquests casos, el personal pot donar per extingida la relació laboral amb l’empresa i demanar el pertinent dret d’indemnització que no serà inferior a la pactada contractualment o, en defecte d’això, a l’establerta en la llei per a l’acomiadament improcedent. El fet de recórrer a la clàusula de consciència no pot ser, en cap cas, motiu de sanció o de trasllat.

1.a. Les professionals i els professionals afectats per aquest reglament, tal com especifica l’article 4, podran acollir-se a la clàusula de consciència d’acord amb el que estableix la Llei orgànica 2/1997.

1.b. Els professionals i les professionals podran negar-se motivadament a participar en l’elaboració i/o difusió d’informacions contràries als principis ètics i deontològics de la comunicació, especialment els enunciats en aquest reglament, el contracte programa de la CVMC, el *Llibre d’estil de la CVMC* i la Llei 6/2016, de 15 de juliol, en els termes establerts per la Llei orgànica 2/1997, de 19 de juny. Aquesta negativa no comportarà cap tipus de sanció ni de perjuí.

1.c. Els professionals i les professionals podran invocar la clàusula de consciència per a negar-se a participar en la cobertura d’una informació. En cas que no siga possible eximir-los, hauran d’escometre l’encàrrec sense l’obligació de signar, locutar o aparéixer en imatge.

1.d. En cas que la informació siga modificada en el procés de control editorial o de reelaboració, reemissió o reutilització en una altra plataforma o suport de difusió, el professional podrà retirar la signatura o negar-se a llegir o presentar la informació.

1.e. El professional o la professional que invoque el dret d’acollir-se a la clàusula de consciència adreçarà una comunicació motivada a la direcció d’informatius i, si ho considera oportú, al Consell d’Informatius, en què s’indiquen explícitament les conductes que considera contràries als principis ètics i deontològics recollits en l’apartat 1.b d’aquest article.

1.f. En el cas que el professional o la professional requerisca la intervenció del Consell d’Informatius, aquest decidirà per majoria de dos terços dels membres si atorga el suport. En cas que siga així, el Consell d’Informatius defendrà les demandes del professional davant la direcció d’informatius.

1.g. En el supòsit de desacord entre el professional o la professional i l’empresa sobre la justificació de la clàusula de consciència o sobre els seus efectes, el conflicte serà resolt en funció del que estableix la Llei orgànica 2/1997.

2. Secret professional

La direcció de l’SAMC proporcionarà el suport, l’assessorament i la defensa necessaris als professionals perquè puguen mantindre el secret de les seues fonts d’informació.

La invocació del secret professional no pot ser, en cap cas, un motiu de sanció o trasllat.

3. Propietat intel·lectual

D’acord amb el text refós de la Llei de propietat intel·lectual (TRLPI), són drets de propietat intel·lectual els drets d’autoria, els drets morals i els drets d’explotació.

Així, la CVMC ha de vigilar els treballs periodístics de la plantilla de les seues societats i vetlar per la salvaguarda dels seus drets de propietat intel·lectual. Aquesta pràctica ha de ser recíproca i caldrà exigir a les persones que treballen en la Corporació la menció obligada de la font i l’autoria de treballs i articles produïts per altres mitjans de comunicació i que es difonguen en les diferents finestres que oferisca la CVMC.

 

**Article 22. Deures del col·lectiu de professionals**

El conjunt de professionals de la Corporació i l’SAMC que intervenen en el procés d’elaboració dels continguts informatius tenen els deures i les obligacions següents:

1. Neutralitat, imparcialitat i independència

En l’activitat informativa de la CVMC/SAMC caldrà tindre molt en compte els drets previstos en l’article 20 de la Constitució Espanyola, així com la resta de drets fonamentals que figuren en la Constitució i en l’Estatut d’Autonomia de la Comunitat Valenciana. La decisió sobre els fets que es difonen i els que no es publiquen correspondrà únicament als professionals de la CVMC/SAMC, sense atendre cap tipus de pressió ni fer seguidisme d’altres mitjans de comunicació.

Hauran d’actuar regint-se pel principi d’imparcialitat, sense prendre partit per una determinada opció ni esbiaixar cap informació. Hauran de difondre els fets des de tots els punts de vista possibles, a fi que la ciutadania puga construir un relat veraç i ajustat a la realitat dels fets.

2. Incompatibilitats

El personal de la CVMC/SAMC està sotmés al règim d’incompatibilitats regulat en la Llei 53/1984, de 26 de desembre, d’incompatibilitats del personal al servei de les administracions públiques, i en la normativa que la desplega.

3. Gratificacions, regals, invitacions i premis

La plantilla de la CVMC/SAMC no accepta regals en metàl·lic ni en espècie. No es consideren regals els llibres, els DVD o entrades a esdeveniments culturals o esportius que faciliten el treball periodístic.

No es fan viatges pagats per empreses, partits polítics o altres organitzacions, llevat dels casos d’interés informatiu. Si els autoritza la Direcció General, ha de quedar clar que la invitació no pot afectar l’enfocament editorial. La independència i la veracitat estan per damunt de l’interés de qui organitze el viatge.

Els interessos personals de la plantilla de la CVMC/SAMC no han d’entorpir el caràcter de servei públic dels mitjans de la Corporació ni el seu compromís amb la societat valenciana.

La plantilla de la CVMC i de les societats que presten els serveis no poden traure gens de benefici personal de la informació que hagen obtingut en l’exercici de la professió. Aquest principi l’han de complir, especialment, el col·lectiu de professionals que elaboren informació financera i/o econòmica.

 

**Índex** **▲**

 

CAPÍTOL VIII  
 Reforma del reglament

 

**Article 23. Iniciativa de la reforma**

La iniciativa per a reformar aquest reglament correspon:

1. A la Presidència del Consell Rector.

2. A una tercera part dels membres del Consell Rector.

3. A la Direcció General.

4. Al Consell d’Informatius, per majoria absoluta.

 

**Article 24. Procediment de la reforma**

1. La iniciativa es durà a terme adreçant al Consell Rector una proposta de modificació del text del reglament, a la qual s’adjuntarà una memòria explicativa. Una vegada que el Consell Rector haja rebut la proposta de modificació, la farà arribar, en el termini màxim de quinze dies, als altres subjectes amb capacitat d’iniciativa, els quals podran formular observacions i propostes alternatives de modificació durant el període de quinze dies més. ****[8]****

2. Una vegada rebudes les observacions, dins del termini dels dos mesos següents, el Consell Rector prendrà una decisió sobre la proposta de modificació, per majoria absoluta dels membres, amb la consulta prèvia a la Redacció.

3. Les modificacions del present reglament es comunicaran a la Direcció General de l’SAMC, al Consell d’Informatius i al Consell de la Ciutadania, i se li donarà la publicitat adequada entre el personal de la CVMC/SAMC.

 

**Índex** **▲**

 

DISPOSICIÓ ADDICIONAL

 

**Única. Incidència pressupostària**

La implantació i el desplegament d’aquest reglament no podran tindre gens d’incidència en la dotació dels capítols de despesa assignats a la CVMC, i, en tot cas, haurà de ser atesa amb els seus mitjans personals i materials.

 

**Índex** **▲**

 

DISPOSICIÓ TRANSITÒRIA

 

**Única. Primeres eleccions**

Les eleccions per a constituir el primer Consell d’Informatius les convocarà el Consell Rector de la CVMC. Per acord motivat del Consell Rector, tots els terminis previstos en aquest reglament es poden acurtar per a l’elecció del primer Consell d’Informatius.

 

**Índex** **▲**

 

DISPOSICIÓ FINAL

 

**Única. Entrada en vigor**

Aquest reglament entrarà en vigor l’endemà de la publicació en el *Diari Oficial de la Generalitat Valenciana*.

 

**Índex** **▲**

 

Burjassot, 25 de juny de 2019.- El president del Consell Rector de la Corporació Valenciana de Mitjans de Comunicació: Enrique Soriano Hernández.

 

 

 

ANNEX  
 Cens de persones electores i elegibles ****[9]****  ****[10]****

 

 

Categories laborals que integren el cens de persones electores

 

Ajudant/ajudanta de producció

Ajudant/ajudanta de realització

Analista de mitjans socials

Assessor/assessora lingüista

Assessor o assessora musical

Cap d’edició d’esports migdia

Cap d’edició d’esports vesprada

Cap d’edició ràdio informatiu matinal

Cap d’edició ràdio informatiu migdia

Cap d’edició ràdio informatiu vesprada

Cap d’edició televisió informatiu matinal

Cap d’edició televisió informatiu migdia

Cap d’edició televisió informatiu vesprada

Cap de meteorologia

Cap del Servei de Producció

Cap del Servei d’Esports Programes

Cap del Servei d’Imatge

Caps de redacció

Coordinadors/coordinadores d’àrea

Delegats/delegades a Alacant, Castelló i Madrid

Director/directora d’Informatius i Esports

Documentalista

Editor/editora web

Expert/experta en xarxes i comunicació

Gestor/gestora de continguts web i xarxes socials

Grafista

Meteoròleg/meteoròloga

Operador/operadora de càmera-muntador/muntadora

Operador i operadora d'equips

Periodista esportiu/esportiva

Periodista esportiu/esportiva ENG

Periodista redactor/redactora

Productor/productora d’informatius

Realitzador/realitzadora

Redactor/redactora audiovisual ENG

Regidor/regidora

SEO mànager

Subdirector/subdirectora d’esports

Subdirector/subdirectora d’informatius diaris

Subdirector/subdirectora d’informatius no diaris

Tècnic/tècnica en gestió web

Tècnic lingüístic/tècnica lingüística

Tècnic i tècnica de postproducció

Unitat d’Estil i Recursos Lingüístics

 

 

 

Categories laborals que integren el cens de persones elegibles

 

Ajudant/ajudanta de producció

Ajudant/ajudanta de realització

Analista de mitjans socials

Assessor/assessora lingüista

Assessor o assessora musical

Documentalista

Expert/experta en xarxes i comunicació

Grafista

Meteoròleg/meteoròloga

Operador/operadora càmera-muntador/muntadora

Operador i operadora d'equips

Periodista esportiu/esportiva

Periodista esportiu/esportiva ENG

Periodista redactor/redactora

Productor/productora informatius

Realitzador/realitzadora

Redactor/redactora audiovisual ENG

Regidor/regidora

SEO mànager

Tècnic/tècnica en gestió web

Tècnic lingüístic/tècnica lingüística

Tècnic i tècnica de postproducció

 

**Índex** **▲**

 

 

 

---

****[1]****L’article 3 es modifica per la [**Resolució de 28 de juliol del 2021**](https://dogv.gva.es/va/eli/es-vc/res/2021/07/28/(2)/), de la vicepresidenta i presidenta en funcions del Consell Rector de la Corporació Valenciana de Mitjans de Comunicació, per la qual es dona publicitat a l'acord pel qual es modifica el Reglament orgànic i de funcionament del Consell d'Informatius. (DOGV núm. 9146 de 09.08.2021).

****[2]****L’apartat 2 de l’article 4 es modifica per la [**Resolució de 14 de juny de 2023**](https://dogv.gva.es/va/eli/es-vc/res/2023/06/14/(1)/), del president del Consell Rector de la Corporació Valenciana de Mitjans de Comunicació, per la qual es dona publicitat a l'acord del Consell Rector pel qual es modifica el Reglament orgànic i de funcionament del Consell d'Informatius (DOGV núm. 9626 de 27.06.2023).

****[3]****L’apartat 1 de l’article 9 es modifica per la [**Resolució de 28 de juliol del 2021**](https://dogv.gva.es/va/eli/es-vc/res/2021/07/28/(2)/).

****[4]****L’article 10 es modifica per la [**Resolució de 28 de juliol del 2021**](https://dogv.gva.es/va/eli/es-vc/res/2021/07/28/(2)/).

****[5]****L’apartat 1 de l’article 10 es modifica per la [**Resolució de 14 de juny de 2023**](https://dogv.gva.es/va/eli/es-vc/res/2023/06/14/(1)/).

****[6]****L’article 11 es modifica per la [**Resolució de 14 de juny de 2023**](https://dogv.gva.es/va/eli/es-vc/res/2023/06/14/(1)/).

****[7]****L’article 21 es modifica per la [**Resolució de 14 de juny de 2023**](https://dogv.gva.es/va/eli/es-vc/res/2023/06/14/(1)/).

****[8]****L’apartat 1 de l’article 24 es modifica per la [**Resolució de 14 de juny de 2023**](https://dogv.gva.es/va/eli/es-vc/res/2023/06/14/(1)/).

****[9]****L’annex es modifica per la [**Resolució de 28 de juliol del 2021**](https://dogv.gva.es/va/eli/es-vc/res/2021/07/28/(2)/) i s'integren en els censos de persones electores i elegibles les categories d'operador i operadora d'equips i de tècnic i tècnica de postproducció.

****[10]****L’annex es modifica per la [**Resolució de 14 de juny de 2023**](https://dogv.gva.es/va/eli/es-vc/res/2023/06/14/(1)/)i s’integra en els censos de persones electores i elegibles la categoria d’assessor o assessora musical.


Còpia Permalink ELI